Сафар ауылына Күл-Ил-Мең волосының башҡорт вотчинниктары тарафынан нигеҙ һалынған. Унда беренсе булып Сафар (Ҫапар) Тимаев килеп ултырған.1747 йылды ауылдың барлыҡҡа килеү ваҡыты, тип иҫәпләргә була. Ул Миңзәлә өйәҙе Сарали Мең волосынан Туҡһанбай ауылына башҡорттарҙы керетеүҙә лә ҡатнаша. Ул саҡта ул ошо ерҙә йәшәүсе тип аталған. Сафар Тимаев 1750 йылдың 10-11 июль договоры буйынса Тауҡай-Ғәйнә ауылына Ғәйнә волосы башҡорттарынан 30 ғаиләне кереткәндә ҡатнашыуы менән билдәле. Тарихи документтар буйынса,Сафарҙа йәшәүселәр-Ҡолтай Сафаров, тархан Ҡарағол Дайоров,Ҡолтайҙың улы-Бәҙрән Ҡолтаев, Ишәли Күскилдин 1770,1786, 1793 йылдарҙа ер килешеүҙәрендә ҡатнашалар. Ауылдың хужалыҡ итеү мөмкинлектәре түбәндәге мәғлүмәттәр менән ҡылыҡһырлана: 1843 йылда 297 кешегә 40 бот ужым,712 бот ярауай ашлыҡ сәселә, 1917 йылда 85 йортҡа 635 дисәтинә һөрөнтө ер тура килә, шул иҫәптән,17 хужалыҡтың 4, ә 22 хужалыҡтың 10 дисәтинәгә тиклем,10 хужалыҡтың 15-кә, 13 хужалыҡтың 15 дисәтинәнән күберәк һөрөнтө ере булған.5 проценттан ашыу йорт — 23 — игенселек менән шөғөлләнмәгән[3].